Sharks sal Lambie vir 'maklike' wedstryd kan kies | Maroela Media
Patrick Lambie (Foto: smh.co.au).jpg
Dat die Sharks Saterdag op hulle tuisveld sal wen is amper vanselfsprekend. Die groter belangstelling sal lê by Lambie, as hy gekies word. Vir die Sharks sal dit 'n welkome terugkeer wees soos hulle weer na twee neerlae op die wenpad moet kom op pad na die uitspeelrondes.
Die Sharks is tans tweede op die puntelys, en hoewel sake nog deurmekaar gekrap kan word, behoort hulle darem in die boonste vier te eindig. Hulle is tans tweede, net ná die Vrystaat Cheetahs.
♦ Lambie oefen al 'n paar weke, maar dit was alles behalwe voluit weens die konkussie wat meer as twee maande gelede in die eerste toets teen Ierland opgedoen is.
Die week het hy uiteindelik weer voluit geoefen – en die Kings is die ideale geleentheid waar die Sharks hom speelkans kan gee.
♦ Terwyl sy terugkeer vir die Sharks nou na 'n voordeel lyk, mag die dalk nie die geval wees nie.
Die Springbokke se Elton Jantjies is nie naastenby op sy beste nie. Dit kan die groter druk op toetsvlak wees, en ook die aansienlik swakker opsies en diens van sy skakelmaat Faf de Klerk, wat benewens sy uitstekende algemene spel in sy hooffunksie as skrumskakel sukkel.
Met Jantjies wat skynbaar nie die mas opkom nie, sal dit nie verbaas as Allister Coetzee Lambie binnekort nadertrek in die tuistoetse teen die Wallabies en All Blacks nie. Dan is die KwaZulu-Natallers presies waar hulle nou is na 'n week of twee se losskakel-bederf as hy in die Curriebekerreeks kans sal kry.
♦ Die Sharks sukkel ook met ander beserings.
Die kaptein Keegan Daniel het 'n lastige maagspier; sy mede-Springbok Jean Deysel het 'n heupbesering en sal 'n fiksheidstoets moet slaag as hy Saterdag wil speel; die veteraan-vleuel Odwa Ndungane is vir die res van die seisoen uit met 'n geskeurde maagspier en word Woensdag geopereer; verlede week se kaptein wat in die eerste kontak in die wedstryd konkussie opgedien het, Philip van der Walt, sal nie kan speel nie; Sibusiso Sithole het 'n liesbesering; en die Bokslot Stephan Lewies sal 'n fiksheidstoets moet slaag voor hy gekies word.